עד הגל הזה ועדה המצבה על ארז גבור שצמח משרשי מעין האמונה ועוצמת־הרוח של ניסים וחפצי חובב.

את אריאל הכרתי כתלמיד בעלי, כְּמעט איטי... לא היה מהיר הבנה, אך בהנעה יציבה, עיקשת, נחרצת, תקיפה – ברצון לברר, להבין, לעמוד על האמת והדיוק. תביעת האמת, החתירה לגילוי האמת, זו היתה מדתו היסודית, וכאשר בירר, כשהבין – הדברים נספגו במֵחַ־עצמותיו בהתמסרות עד תם, בטוטאליות אריאלית.

באי־ההתפשרות על האמיתי והנכון, בנאמנות עד תם לאמת אריאל חי, ומכוח אמת זו נהרג. כי שם בוואדי, לצאת ולהסתער – זה מה שהיה אמיתי ונכון לעשות.

מתוך ענווה כלפי תורת־ישראל ואהבת אמיתתה, התבררה לו **נקודת חייו**, שלמענה התמסר, חי, הלך לצבא, הקים משפחה, חינך כמפקד, לחם ונפל, והיא רוחו החיה הפועמת בהכרח־החיים בכולנו:

**נקודת חייו** של אריאל היא **תקומת ישראל בארצו**. תקומה המגשימה את נבואת תורת־משה על ישראל שישוב מכל קצוות תבל לארץ אבותיו, ערש תרבותו העתיקה, ומהווה תנחומים לקול נהי בכי התמרורים של רחל המבכה על בניה. תקומה המגלמת את תעצומות "נצח ישראל" אשר "לא ישקר" בתחיית־ישראל ביציאתו מהקבר הלאומי להגשמת "חזון העצמות היבשות" של יחזקאל.

חזון זה שהוא חלום חייה של האומה לאורך אלפי שנות קיומה, המניע את תהליך תקומתה זו, משחזר והולך לא רק את ערכי הכלכלה והבטחון, הסוציאליוּת והבריאות, המוסר האנושי, האסתטיקה, האומנות והספרות וכו', המבטאים את צרכיו האקטואליים של האדם וחייו - ערכיה החילוניים של האומה; אלא הולך ומשחזר תהליך זה – למעלה למעלה מזה – את זהותה הרוחנית של האומה, את המוסר הייחודי לה, את גאון רוחה המורשתי, את תרבותה העצמית, את הנביאים ורוחם – מקור ערכי התרבות האנושית והדמות העליונה שלה – תוכני קודש הלאום.

עמדה הנשענת על "הרַב־תרבותיות" של אזרחי המדינה, ומצביעה על מציאות אפשרית של חטיבה בצה"ל שיתכן שמכילה גלריה אנושית של בדויים ודרוזים, חרדים וחילוניים, נוצרים ומוסלמים, קבוצניקים ומתנחלים, שמאלנים וימניים, ערבים, קראים, יהודים למען יש"ו, סרוגים ומי יודע מה עוד – ושעל כן תובעת, העמדה הזו, לעצב את רוח צה"ל ואת התכנים המוגשים לחייליו, בסגנון רוח סתמי, באופן שלא יבליט את ערכי הרוח הייחודיים המסורתיים של עם ישראל ודורותיו, כי אם באופן המדבר אל המכנה המשותף לרב־התרבותיות־הזו כאזרחי המדינה שומרי החק, עמדה זו אולי נשמעת ברגע הראשון כאחראית רציונלית, ובוודאי פרקטית ופרגמטית, – אך בעצם, דורות ישראל לא חיו ומתו ומסרו נפשם לשמור על זהותם היהודית כדי להקים כאן בארץ "חברה רב תרבותית"!...

ההתעלמות מזה והנחרצות לצעוד עם המצב כפי שהוא מתואר כאן – כי "זה מה יש, עם זה לוחמים ומנצחים"... – אולי מדעת ובכוונה, ואולי שלא מדעת ושלא בכוונה, מ"מ – היא מהווה סיוע לגורמים המעוניינים בטשטוש הזהות הרוחנית המסורתית של מסורת אלפי שנות קיום האומה, ועסוקים בייבוא ערכים זרים מן הפרוגרסיביות הליברלית האמריקאית והעולמית, ובמיסוך למגמותיהם, עסוקים בהתססה חברתית למטרת הפיכה תרבותית, שבסופה תומר מדינת ישראל ל"מדינת כל אזרחיה".

הצבת ערך "מדינת כל אזרחיה" **כאלטרנטיבה לחלום** חייה של האומה לשחזור רוחה העצמי בארצה – זו עמדה קיצונית באי־מוסריותה. זו עמדה לא מוסרית מסיבות רבות, אך בראש ובראשונה היא איננה מוסרית כי זה מהלך המוביל לביטולה של מדינת־ישראל כמדינת הלאום העברי – נתינת־יד לנישול האומה מריבונותה, שהיא הדרך הבלעדית להתגשמות משאת־נפש דורי דורות העם, כולל רוב בני הדור הזה, ביחס לארצו ותחייתו בה.

ובנוסף לזה, ככלל: אם אין לעם **חלום** - אין לו על מה, ואין לו כח נפשי ללחום, מה שמערער את החוסן הלאומי בישראל ומהווה סיכון קיומי לו וליכולתו לעמוד במבחני־חיים־ובטחון קשים שתמיד אורבים לפתחו.

ויתירה מזאת, זו נתינת יד להכחדתו של עם ישראל. כי טשטוש זהותו התרבותית הרוחנית של עם – זו הכחדתו של העם. אקט שכזה אינו מוסרי בכל מקום בעולם, וביחס לכל עם ותרבות בעולם. אך כאשר אתה עושה זאת לעם שלך – זו נבזות בוגדנית. וק"ו בן בנו של ק"ו כאשר העם שלך הוא "עם ישראל", זקן העמים ומושיעם, מקור ערכי התרבות האנושית העולמית וחותַמם האלהי – זהו לא רק מעשה בגידה לאומי, כי אם "פשע כלפי האנושות".

מצטרפת עמדת היוזמה הזו לכל אלה "שבכל דור ודור עומדים עלינו לכלותינו", שבעוד פחות מחודש, בליל הסדר, בעמדו בגאון על המצפה, בסקירתו הכללית את מערכות הדורות וקורות האדם, ישיר ישראל את שירת נצחו נצחונו – "והיא שעמדה לאבותינו ולנו [...] והקב"ה מצילנו מידם".

הצבת האלטרנטיבה ההזויה הזו לזרם חייו הענקי של "זקן העמים ומושיעם – גור אריה יהודה הנעור מתרדמתו הארוכה ההולך ושב אל נחלתו "אל גאון יעקב אשר אהב סלה"", לא רק מהדהדת אי־מוסריות קיצונית, כי אם מהווה גורם אנטי־מוסרי. כי רק התרבות הישראלית האוטנטית, הנגזרת מזרם החיים הכללי של "נצח ישראל" מְהַוָה את הקריטריון לַמעשה המוסרי, ומקיימת באופן מעשי וממשי את היתכנות המוסר האוניברסאלי, במה שנותנת לו אמת־מדה המאפשרת את הגדרתו. ההתנכרות וההתכחשות לממד המציאותי הזה, עושה את המוסר וההומניות לאנמיים מבחינה תאורטית, ובלתי־אפשריים מבחינה מעשית. בביאור הנושא הזה הארכתי בספר "הקריטריון לאמת הקריטריון למוסר" שדומני שבשנתו האחרונה העסיק את אריאל הרבה.

ניסיון להתעלם מן הדברים האלה ולטשטש את כל זה, הוא לא רק עמדה חסרת תוחלת, שנהר נצח־ישראל ישטוף אותה מדרכו בשטף חייו האדיר; אלא גם טעות מבחינה פרגמטית ופרקטית – כי רק מתוך ההכרה של המיעוטים (– לפעמים מדעת ברורה ולפעמים מתחושה עמומה) בַּאמת של ערכה של מדינת־ישראל כמדינת הלאום היהודי, המגלמת את כח החיים האלהי של "נצח ישראל", מתעורר בהם הרצון, ויש ערך לרצון שבהם, להצטרפות לצבא־ההגנה־**לישראל**. ועל כל פנים, רק מתוך מציאות ההכרה הזו אצלם - מתמעטת הסכנה המסוימת לביטחון המדינה שיש בהכנסתם למערכות הביטחון.

זו האמת בה אריאל חי, רוחו זו ודאי עוטפת, שומרת ומגדלת את ילדיו, מאירה את הדרך לחבריו, היא איתנו, בה חי ישראל מאז את חיי הנצח, ובה אנו חיים ונחיה – לוחמים ומנצחים.

**"אשריך ישראל מי כמוך עם נושע בד' מגן עזרך ואשר חרב גאוותך ויכחשו אויבך לך ואתה על במותימו תדרוך"**. יט אדר תשפ"א. יט שנים לנפילתו. אריאל חובב.